Buffalo City pleit vir verantwoordelike drankgebruik ná video‘n Skermgreep uit die video. Die Buffalo City-metroraad het ŉ beroep op sakeondernemings gedoen om verantwoordelik op te tree nadat alkoholverkope weer gedeeltelik hervat is. Die metroraad sê ŉ kommerwekkende video van ŉ onlangse byeenkoms by ŉ venue in Oos-Londen wat aan die lig gekom het, wys algehele verontagsaming van die vlak 3-afsonderingsregulasies. In die video kan gesien word hoe mense in die stampvol venue digby mekaar kuier en dans. “Ons doen ŉ beroep op alle ondernemings in Buffalo City om wetgewing na te kom. Die meeste ondernemings het die regulasies nagekom lank voor die verkope van drank hervat is. “Ons vra ondernemings om lewens bo wins te stel,” lui ŉ verklaring van die raad. Die stad het ook ŉ beroep op die reguleerders van dranklisensies gedoen om op te tree teen ondernemings wat wetgewing oortree, aangesien hulle dan hul lisensievoorwaardes oortree. Die metroraad het mense weer herinner dat alkoholgebruik by gelisensieerde venues net tussen 10:00 en 22:00 toegelaat word. Kroeë en restaurante moet om 22:00 sluit. Die aandklokreël geld tussen 23:00 en 04:00. Binnenshuise byeenkomste mag nie 50% van die venue se kapasiteit oorskry nie en daar word van mense verwag om die regte protokol oor sanitasie, die nagaan van temperatuur, die dra van maskers en sosiale afstandhandhawing na te kom. “Ons word bemoedig deur ondernemings en kerke wat die regulasies uiters voorbeeldig nakom.”